ming030890/wiki-yue-high-quality huggingface dataset:
腺葉莓屬

腺葉莓屬（粵拼：sin3 jip6 mui4 suk6，學名：Costera）係杜鵑花目杜鵑花科嘅一個屬。
腿蛋包

腿蛋包（英文：Ham and egg bun），全名火腿雞蛋包，係香港式包，用火腿片同煎雞蛋做餡，類似腿蛋治。
腺嘌呤

腺嘌呤（Adenine）係種嘌呤，亦係脫氧核糖核酸入面四種核酸嘅其中一種（其餘包括鳥嘌呤、胞嘧啶同胸腺嘧啶）。
腺嘌呤舊時被編做維他命B成員，叫維他命B4，因為之後發現佢係由人體自行產生，所以唔再當做維他命。
腺果豆屬

腺果豆屬（粵拼：sin3 gwo2 dau6 suk6，學名：Adenocarpus），係豆目豆科蝶形花亞科嘅其中一個屬。
腺癌

腺癌（英文adenocarcinoma）係一種可以生響身體多個部位嘅惡性腫瘤，通常係響腺體度。比如乳腺同前列腺等等。
芥花籽油

芥花籽油，又叫菜籽油，係用芥花籽（油菜籽）煉嘅食油，色澤青中帶黃，氣味凊淡。佢少飽和脂肪酸，多奧米加3，係其中一隻相對比較健康嘅食油。
芥菜種嘅比喻

芥菜種嘅比喻係耶穌講嘅一個比喻，記載喺《新約聖經》《馬太福音》第13章第31至32節、《馬可福音》第4章第30至32節、同埋《路加福音》第13章第18至19節。

聖經譯文
「
耶穌對佢哋講另一個比喻話：「天國好比一粒芥菜種，有人將佢種落田度。呢啲種子比其他嘅種子都細，不過長大起嚟佢比任何蔬菜都大，並且成為樹，連雀仔都飛嚟喺佢嘅枝上面築巢。」
」

——《馬太福音》第13章第31-32節
「
耶穌問：「我哋話上帝嘅國好似乜嘢呢？我哋用乜嘢嚟表明佢呢？佢好比一粒芥菜種，種喺地裏面嘅時候，雖然比地上所有嘅種子都細，不過種起嚟長大之後，比各種蔬菜都大，佢生出大枝，雀仔都可以喺佢嘅蔭下築巢。」
」

——《馬可福音》第4章第30-32節
「
耶穌問：「上帝嘅國好似乜嘢呢？我要拎乜嘢嚟比較呢？佢好比一粒芥菜種，有人攞去種喺田園度，佢長大成為樹，雀仔都喺佢嘅枝上面築巢。」
」

正面
芥菜種喺猶太國之中嘅種子係最細嘅，不過佢會長高到三、四公尺，可以畀雀仔棲息。芥菜種係指耶穌嘅真道，亦即係天國嘅福音，亦係佢本身。天國好比係人攞去種喺田裏面嘅一粒擁有極大成長潛能嘅芥菜種子。呢個比喻描述由耶穌一個人開始嘅細小上帝嘅國，卻有不可思議嘅擴展，成為足以影響成個世界嘅實體。

反面
巴勒斯坦嘅芥菜種屬於灌木科，冇可能長大成為樹，雀仔喺度築巢，顯示有唔正常嘅生長。樹代表世界嘅權力，雀仔代表魔鬼，喺教會迅速興盛發展嘅時候，魔鬼會混入教會乘機破壞上帝嘅工作。
芥川也寸志

芥川 也寸志（日文：あくたがわ やすしYasushi Akutagawa，1925年7月12號—1989年1月31號），係日本作曲家、指揮家，兼日本音樂著作權協會前理事長。
芥川1925年響東京府東京市瀧野川區（即依家東京都北區）田端出世，係屋企第三個細路。老豆響1927年自殺後，佢好鍾意老豆其中一個遺物ーー黑膠唱片。響讀小學嗰陣唱歌唔得，因此音樂成績好差。
後嚟決心要學好音樂，就向橋本國彥同埋伊福部昭學習。佢先後入讀東京高等師範學校附屬小學校（即依家筑波大學附屬小學）同埋東京高等師範附屬中學校（即依家筑波大學附屬中學校・高等學校）。
響入讀東京音樂學校予科作曲部（即依家東京藝術大學音樂學部作曲科）嗰時，校長乘杉嘉壽向佢出示全部學生嘅成績表，鬧佢：「你係全部學生入面最低分個嗰，只不過係掹車邊。我身為一個大藝術家，我覺得好丟架！」
響1949年響東京音樂學校研究科畢業之後，佢以《交響三章》，打響名堂。
芥川最拿手嘅係活潑有力嘅曲風，交響樂方面代表作有《交響三章》、《弦樂三章——三折畫》等等；佢亦會幫電影配樂，就好似《八甲田山》、《八墓村（野村芳太郎監督作品）》、《赤穂浪士》；而童謠《小鳥之歌》亦都幾出名。另外，好多小學嘅校歌、甚至係日產同好多公司都會攞嚟用嘅《世界的戀人》，都係由佢作曲。
出於佢對音樂界嘅貢獻，為咗紀念佢，1990年4月設立咗《芥川作曲獎》。
老豆係小說家芥川龍之介。阿媽係海軍少佐塚本善五郎個女芥川文。佢上有兩個阿哥，分別係大佬比呂志（藝人）同二哥多加志（軍人・二戰嗰陣戰死）。而也寸志本人結過三次婚，有兩個仔女：大女麻實子（1948年7月12號ー）同大仔貴之志（1972年9月10號ー）。
芥神星

芥神星（Klytia），即係小行星73，係太陽系小行星帶嘅一粒小行星，喺1862年4月7號發現。
芥菜

芥菜（Brassica juncea）係十字花科芸薹屬嘅一種植物，葉可以當菜，核可以整芥辣。

歇後語
「十月芥菜」嘅歇後語係「起晒心」，即係話女仔春心動。
芥菜
芥子氣

芥子氣，學名二氯二乙硫醚，係種有毒氣體，曾經畀人用嚟做化學武器，味似芥辣。
芥川龍之介

芥川龍之介（日文：芥川 龍之介，1892年3月1號—1927年7月24號）係日本嘅男小說家。佢比較出名嘅文學作品有《竹林中》、《羅生門》同《蜘蛛之絲》。
舵工

舵工係喺船度，掌管堂舵，負責駕船。佢聽令於火長，聽佢講點行法。
船

船（粵拼：syun4）係浮響水上便行嘅交通工具，縱橫於海、江、河、湖之上。細啲嘅船就叫艇，簡單來講，載得落一隻艇就叫做船，不過凡事都有例外。
船有好多種，通常靠人力、風力或機力。船可以用來載人、運貨、捉魚、玩、巡邏、甚至打仗。用法唔同、設計都會唔同。
船主

船主（Ship's Master或者Shipmaster）或者船長（Captain）係嚮海度，指揮隻船點行嘅人。佢通常係指揮手下船員做嘢，唔係親自駕船（駕讀揸）。
甲板上，佢下便重有大副（Chief Officer），二副（Second Officer）咁。車房有大偈（Chief Engineer）添。
船主同火長有啲分別。船主係拎到船主牌嘅人，而火長係船東委任揸船個位。
般尼

般尼（英文：Burnley）係英倫蘭開夏一鎮，人口7萬。
般尼茅夫

般尼茅夫（英文：Bournemouth）係英倫多實一鎮，人口19萬。
般尼茅夫機場

般尼茅夫機場（粵音：bun1 nei4 maau4 fu1 gei1 coeng4）係喺英國英格蘭嘅一個機場，喺1941年嗰陣起好兼且開放畀人用嚟搭飛機。
船井生醫

船井生醫股份有限公司（英文：Funcare of Taiwan Co.,Ltd）係臺灣一間生物科技公司，西元1994年成立。
茉莉花官吏傳

《茉莉花官吏傳》（日文：茉莉花官吏伝）係由日本作家石田リンネ所寫嘅輕小說系列，由Izumi負責畫插圖，由2017年7月起經KADOKAWA旗下嘅少女向文庫「B'Log文庫」出版。漫畫版由《月刊Princess》2018年9月號開始連載，由高瀬わか負責畫。直到2021年5月為止，系列累積銷量超過60萬本。
另外有出外傳小說《喺十三歲生日，我做左皇后。》（十三歳の誕生日、皇后になりました。），同樣由Izumi負責畫插圖，由2018年10月起經B'Log文庫出版。由赤奏國嘅曉月同埋莉杏做主角。漫畫版由《月刊Princess》2020年4月號開始連載，由青井みと負責畫。

反應
直到2021年5月為止，系列累積銷量超過60萬本。
茉莉花革命

茉莉花革命係發生喺2010年尾到2011年頭北非突尼西亞反政府示威活動，最後令總統賓阿里政權嘅倒台，同時令反政府示威蔓延到北非同中東。個名嚟自國花茉莉花。
茉莉香米

茉莉香米，又叫泰國香米，係種起源自泰國嘅長身米，有陣獨特香味。而家除咗泰國出產之外，中南半島三國（越南、老撾、柬埔寨）亦廣泛種植，但都唔及泰國咁靚。不過因為泰國出產嘅茉莉香米比較貴，好多賣茉莉香米嘅商號都會將其他出產地嘅米溝埋一齊賣。
茅野愛衣

茅野愛衣（粵拼：maau4 je5 oi3 ji1，1987年9月13號—）係日本嘅一個女藝人同埋配音員。
茉莉

茉莉（粵拼：mut6 lei6，廣州地區讀mut6 lei2；學名：Jasminum）係木樨科嘅一種常綠灌木仔，原生南亞地區，而家喺亞熱帶、熱帶地區都可以搵到，可細分做超過200個種。

形態
茉莉嘅植物規律係：花一般生喺總梗，而且一次開三朵。花型分為單瓣同重辦兩種，其中單瓣有好濃嘅花香，重辦嘅植株適應能力比較犀利。花色一般比較白。

用途
茉莉有好多用途，佢嘅花可以整成花茶，廣東人叫佢做香片。另外佢嘅花重可以畀人觀賞。

菲律賓國花
菲律賓啲人成日將呢種花睇成純潔同熱情嘅象徵，話佢係友誼或愛情之花。喺1934年，菲律賓國會開會決定將茉莉定為國花。

印尼國花
印尼啲人好鍾意茉莉，所以周街都可以見到茉莉，甚至連屋入面都唔例外。尤其係當地啲婚禮，成日都攞佢出場嘅。

巴基斯坦國花
巴基斯坦啲人成日將茉莉形容係「上帝嘅禮物」。而巴基斯坦政府早就喺1954年定咗茉莉係國花。

突尼西亞國花
2010年尾突尼西亞爆發反政府示威活動，就叫做茉莉花革命。

古詩
大宋詩人江奎寫咗句詩讚茉莉：「他年我若修花史，列作人間第一香。」
茌平區

茌平區係中國山東聊城一個市轄區，總面積1120平方公里，人口58萬。
茜

唐人女人名有茜字，通倩解。
臺灣譯名外國人名，女人名譯到西字加艸頭。
萬松山

萬松山係廣州市河南東西走向嘅台地，沿珠江南岸同海珠湧北分佈。台地已破碎成崗地，因由軟弱紅色岩系所成，比高5～15米。家陣新港西路就係沿台地開闢，赤崗、客村、下渡、中山大學、怡樂村、石馬崗、萬松園、廣州市第五中學、寶崗、海幢寺、烏龍崗、鳳凰崗都屬台地區。開闢也早，如昌崗路、石馬崗、劉王廩崗，前臨海珠湧，可為建城之地，故傳劉王廩崗即晉盧循故城地。石馬崗即上馬崗，南漢女軍訓練場地。萬松山上宋有乾明庵。烏龍崗為南漢祈雨壇所在，家下重有龍尾導，郊壇頂街名保存。
萬榮鄉

萬榮鄉係中華民國臺灣花蓮縣嘅一個鄉，面積約莫618平方公里，人口約莫6千。
萬木草堂

萬木草堂（粵拼：maan6 muk6 cou2 tong4）係中國廣東省廣州市一間合族祠，亦叫長興學舍（coeng4 hing1 hok6 se5），原稱邱氏書室（jau1 si6 syu1 sat1），係三間三進、兩天井、硬山頂嘅青磚祠堂式建築。喺越秀區中山四路長興里3號。

史
内文：康有爲
其實呢間嘢之前唔係嗌萬木草堂，係嗌「邱氏書室」。喺1891年，有位嗌「康有爲」嘅子弟按返陳千秋同梁啟超呢班人嘅意思，喺廣州嘅長興里嗰度租咗間邱氏書室嚟辦長興學舍，佢哋辦呢間學舍係為咗宣傳維新思想嚟培養啲變法人才同埋搞教學同著作。喺1892年就搬咗去衛邊街嘅鄺氏宗祠；1893年嘅冬天，又搬咗去廣府學宮嘅仰高祠嗰邊，嗰時重改埋名嗌「萬木草堂」。而「萬木草堂」嘅名就係「用樹木嚟形容啲樹人，包括咗培養好多個棟樑。」噉解。呢間草堂唔單止喺辦緊學嗰陣培養咗好多個猛人出嚟，甚至搞掂咗兩本比較出名嘅變法理論書，而確立咗以「托古改制」為核心嘅變法主張而推動咗維新運動。不過呢間嘢唔好彩喺1898年10月份，清政府因為戊戌變法肥佬而封咗呢間草堂。喺1983年8月，廣州市政府公佈咗呢度係廣州市文物保護單位。2012年10月20號俾廣東省人民政府公佈咗係廣東省文物保護單位。

相關詩詞
「
南洲講學開新派，萬木森森一草堂。誰識書生能報國，晚清人物數康梁。
」
萬松園

萬松園喺中國廣東省廣州市海珠區，江南中街道下轄嘅萬松園社區同得勝北社區，包括萬松園、萬松里、親巷。北接草芳深坑，東臨得勝崗，南有南村、隔山。
萬松園裏面嘅萬松園市場曾經係河南最大嘅市場之一。舊時，成條萬松路都係市場。家陣，萬松路嘅一端，有一個「萬松園市場」牌坊。嗰度，就係以前萬松園市場嘅入口。今日，萬松園市場喺萬松園17—19號嘅一二層。另外，重有個「松嶠」牌坊，棟喺親巷巷口。近年，牌坊上「松嶠」二字已經完全剝落；親巷嘅瓷片畫畀人貼曬辦證件嘅廣告，有啲畫重俾人整壞。

變遷
大概2001年，萬松園11號舊樓拆咗。
2004年，萬松園酒樓執笠，原地出租畀個體戶經營。就喺同一年，萬松園小學同廣州市雲桂大街小學合併，原廣州市雲桂大街小學作為萬松園小學東校區。
2008年，萬松園11-1號同萬松園11-2號起喺萬松園11號原地，作為廣州市第一批經濟適用房。同一年，萬松園一帶開始整飾。
2011年8月，作為江南中街道辦事處嘅萬松園6-1號，同埋隔離嘅萬松園6-2號同萬松園6-3號鑑定為危房，已經拆咗並計劃重建。江南中街辦事處搬去青鳳大街4-1號。同年底，萬松園小學外牆開始拆。
萬松園社區

萬松園社區喺廣州市海珠區，屬江南中街道管。

管轄地段
前進路12－42號（雙號）、48—50號
泰盛大街2－4號
萬松園3－19號
江南大道中101－149號（單號）。
萬柏林區

萬柏林區係中國山西太原一個市轄區，總面積305平方公里，人口50萬。
萬梓良

萬梓良（Alex Man Tze Leung，1957年7月25號—）係香港男演員，演出過過百部影視作品。喺1980年代佢主演嘅劇集成日係收視冠軍，電影方面佢就憑住《大頭仔》贏得1988年金馬獎最佳男主角獎。

生平
佢係新界原居民，七十年代佢響麗的電視藝員訓練班畢業，主演過好多部劇集，最早期嘅有1977年《三少爺的劍》，其後重包括《大內群英》、《浮生六劫》、《遊俠張三丰》等等。
萬梓良演藝生涯嘅黃金時代，係喺八十年代加入無綫電視之後嘅事。早喺1985年演出《薛仁貴征東》時佢已經開始為人所認識。到1986年佢主演《流氓大亨》，更加成為當時嘅收視冠軍。佢因為呢部戲嘅演出而聲名大噪。因此佢成日都係無綫重頭劇嘅主角首選，演出咗《成吉思汗》（到內蒙古攝製）、《他來自江湖》（周星馳成名作之一）、《巨人》（遠赴美國取景）、《龍兄鼠弟》（遠赴美國取景，同金像影帝鄭則士合作）。呢段期間佢有參戰電影界，比較為人熟悉嘅有梅艷芳嘅《胭脂扣》同埋《賭城大亨》系列。
萬梓良嘅演出以極度投入出名，不少影迷形容係肉緊嘅狀態，但佢哋都話佢呢種演技係出神入化，奔放自如。例如響《流氓大亨》入面有一段關於強姦犯無罪獲釋，萬梓良喺戲入面以極度激動嘅神情向飾演強姦犯嘅的演員動武，幾乎將對方打到半死。喺《大家族》入面一劇佢同飾演反派嘅曾江合作，其中一段萬梓良企喺台上當眾數臭曾江，亦都使人難忘。而《龍兄鼠弟》佢飾演一個癲佬醫生對付飾演殺人犯嘅鄭則士，更加將佢表情肉緊嘅演繹發揮得淋漓盡致。喺電影《胭脂扣》同《賭城大亨》系列，他亦都係保持住呢種風格。佢過去幾部主演嘅作品都深受歡迎，好似《流氓大亨》喺大陸同台灣都有不少捧場客；《他來自江湖》係無綫頭五部最經典嘅劇集；《巨人》啱啱首播嗰陣亦都係收視冠軍。
九十年代尾萬梓良喺香港嘅演出開始減少，佢喺1995年主演嘅《萬里長情》係佢喺無綫最後嘅作品。
萬梓良喺演藝界好威下，好似周星馳進軍電影界就係萬梓良一手鼓勵。傳聞1988年周星馳參演第一部戲《霹靂先鋒》嗰陣曾經因為酬勞低拒絕演出，經過萬梓良勸導後先至最終接低。
萬榮

萬榮係中國山西運城一個縣，總面積1037平方公里，人口44萬。
華校生

華校生係一個新加坡同馬來西亞教育界嘅用詞，意思係指一啲喺中文作為主要教學語言嘅學校畢業嘅人。
喺新加坡。隨政府以英語作為官方語言，好多學校都以英文作為主要教學語言，亦令到華校生某程度上成為新加坡社會嘅少數。
華樂街道

華樂街道係中國廣東省廣州市越秀區轄下嘅一個街道，喺越秀區中部。轄區總面積1.28平方公里，下轄12個社區，常住人口5.38萬人。

參考資料
〈華樂街〉。越秀區地方誌編纂委員會網站。喺2008年9月4號搵到。
睇 • 論 • 改 • 歷越秀區政區行政隸屬：中華人民共和國廣東省廣州市　　區政府駐地：北京街道街道：北京街道 | 洪橋街道 | 六榕街道 | 流花街道 | 光塔街道 | 人民街道 | 東山街道 | 農林街道 | 礦泉街道 | 大東街道 | 大塘街道 | 白雲街道 | 珠光街道 | 建設街道 | 華樂街道 | 登峰街道 | 黃花崗街道 | 梅花村街道睇埋：中華人民共和國廣東省鄉級以上政區一覽。
華楠

華楠（粵拼：waa4 naam4；簡化字：华楠；1921年—2015年2月27號）；之前用過孫寶楠（syun1 bou5 naam4；孙宝楠）嘅名；佢係一位中華人民共和國總政治部原副主任同中國人民解放軍報社嘅原社長，重係中華人民共和國嘅一位開國將帥。山東省威海市乳山市崖子鎮崖子村人。

生平
佢1936年加入咗中華民族解放先鋒隊。1937年加入咗華北公學社嗰度學嘢，甚至嗰年加入咗中國共產黨。喺抗日戰爭嗰陣做過八路軍山東縱隊政治部宣傳隊嘅隊長，教育科副科長，八路軍一一五師教導第一旅政治部宣傳科長，魯中軍區政治部宣教科副科長同科長。喺解放戰爭嗰陣做過魯中軍區政治部宣傳部長，華東野戰軍第八縱隊政治部宣教部長，第廿四師政治部主任，豫皖蘇軍區第五軍分區副政治委員兼政治部主任，第三野戰軍九兵團政治部宣傳部嘅部長。喺中華 人民共和國成立之後重做過八一雜誌社副社長同總編輯、中國人民解放軍總政治部副秘書長同解放軍報社總編輯同社長、中國人民解放軍總政治部副主任。甚至喺1964年升到少將軍銜等級。重做過中國共產黨第十一、十二次全國代表大會嘅代表。佢喺2015年2月27號朝早死咗，終年93歲。
華格納之亂

華格納之亂（粵音：waa4 gaak3 naap6 zi1 lyun6），又可以嗌做華格納兵變同埋華格納叛亂，講緊嘅係喺2023年6月23號，華格納軍團嘅搞手同埋領導人普里戈津話俄羅斯國防部對佢哋軍團嘅營地發動咗導彈襲擊，跟手就對俄羅斯當局發動嘅一場兵變，向莫斯科進軍。呢場兵變淨係持續咗一日，噉係因為喺第二日，白俄羅斯總統盧卡申高就表示經已同普里戈津傾掂數，華格納軍團撤退，件事就噉平息咗。
華桂園

華桂園（粵拼：waa4 gwai3 jyun4）係中國廣東佛山一住宅屋苑小區，喺順德大良街道嘅順峯山公園東邊嘅太平山腳同順峯山華僑城濕地公園嘅湖邊西南角。其中一期喺1996年入伙，二期喺2000年入伙。
佢亦係順德控股集團屬下嘅樓盤。成間嘢喺上空睇落去好似發達國家嘅別墅區，規模有啲類似順德區政府嘅招待所噉。曾經喺2016年4月19號同2021年12月8號，《尋味順德》同《家在順德》節目試過喺呢度開機。另外，涉及順德區府有關嘅活動都會喺呢度或周邊搞。
華樂豪庭

華樂豪庭，香港屋苑之一，喺大埔頭，大埔頭徑五號，就近九廣鐵路同大埔公路，英文The Wonderland。佢二〇〇七年落成，有一百一十四座，三百四十三伙。
佢東面為大埔頭村，東北越山為太湖山莊。西南面有九廣鐵路同大埔公路，過公路為大埔花園同帝欣苑。北面越過山頭為康樂園。
笪地戰前曾經有華樂園，戰後又有過綠野僊館同松園仙館，都係遊樂場。
22°27′19″N 114°09′20″E﻿ / ﻿22.45541°N 114.15543°E﻿ / 22.45541; 114.15543
華格納隊長

華格納隊長（Capitão Wagner，1979年1月21號—），全名華格納‧蘇薩‧高美士（Wagner Souza Gomes），係巴西嘅軍人同政治人物，喺巴西聖保羅州嘅聖保羅出世。佢喺2012年至2014年間出任福塔雷薩市議員，2015年升級做塞阿拉州立法會議員。
虎豹別墅

虎豹别墅（英文：Haw Par Villa），又叫萬金油花園（英語：Tiger Balm Garden）。虎豹別墅嚮亞洲三個地方都有。包括第一座嚮香港；第二座嚮新加坡；第三座嚮中國福建省。虎豹別墅三處都係由藥材鋪商人胡文虎出錢起嘅，兼公開招呼公眾人士參觀，用宣傳胡氏嘅宗教信念。
香港虎豹別墅
新加坡虎豹別墅
中國福建省虎豹別墅
虎豹兒童遊樂場：嚮泰國首都曼谷是樂園入面
虎門條約

《虎門條約》，原名叫《善後事宜清冊附粘和約》，全名係《五口通商附粘善後條款》，係清朝政府同英國喺1843年（清道光二十三年）簽定嘅不平等條約，係《南京條約》嘅補充。
虎門砲臺

虎門砲臺（粵拼：fu2 mun4 paau3 toi4）係中國廣東嘅一處古蹟，喺東莞虎門沙角村同埋廣州南沙區鳧洲、大角山、上橫檔、下橫檔一帶。呢堆砲臺曾經喺鴉片戰爭期間用過先至出名。而家屬中華人民共和國國家級文物。
虎門砲臺夾埋有10座砲臺。其中東莞虎門有4座；廣州南沙區有6座。佢哋都喺1982年2月23號俾國務院公佈列入第二批全國重點文物，重喺1997年6月俾中宣部列佢做全國100個愛國主義教育示範基地之一。
虎膽龍威

《虎膽龍威》（Die Hard）係1988年上畫嘅美國動作電影，由布斯韋利士、阿倫烈卡文、邦尼貝德莉亞領銜主演，由二十世紀霍士出品。
虎門銷煙

虎門銷煙係指大清朝廷委任欽差大臣林則徐響廣東虎門集中銷毀鴉片嘅歷史事件，發生響1839年6月3號至6月25號。工人向灌咗水嘅銷煙池灑鹽，再將收繳返來嘅鴉片同埋生石灰倒落池入面。石灰遇水產生高溫，溶咗啲鴉片，到潮退時，將池水送出海。喺23日入面一共銷毀咗19,187箱同2,119袋鴉片，總重量2,376,254斤。
虎門

虎門（粵拼：fu2 mun4；英文：Bocca Tigris 或 Bogue），又稱虎頭門（fu2 tau4 mun4），係中國一海門，喺廣東珠江獅子洋同零丁洋之間，北面獅子洋爲內洋，南面零丁洋爲外洋。喺大清時守住珠江口，係通去省城要道。而東面外洋處，爲穿鼻，舊時係洋船寄椗，聽入省城嘅地方。
行政上，當今中華人民共和國計，虎門兩岸，東歸東莞市虎門鎮，西歸廣州市南沙區南沙街道。

地理
舊地圖嘅虎門、右標有川鼻爲寄椗之處
虎門喺零丁島西北偏北卅英里。由南向北上，東面地勢稍高，大清時屬新安縣。望左係虎門之南，有兩島，一叫龍穴，一叫三板洲。過島後。就到虎門，之東係穿鼻，之西係大角頭。穿鼻向虎門之角，叫沙角，有沙角礮臺。入虎門，過穿鼻，爲一灣，叫安臣灣。灣東有島叫亞娘鞋，而島上有鎮口，係虎門銷煙嘅地方。亞浪鞋向虎門面，有威遠礮臺。亞娘鞋對開，大角頭之間，有兩島，一南一北，叫下橫檔同上橫檔。再北上，大角頭以北，亞娘鞋西北面，有三島，由南而北，叫大虎、二虎同三虎。沿水北上，就出虎門，是爲獅子洋，真係珠江水來。

礮臺
《清史稿》有講，虎頭門有五礮臺，分別威遠、上橫檔、下橫檔、大角、沙角。呢五礮臺喺唔同嘅島上，威遠喺亞娘鞋，上橫檔喺上橫檔，下橫檔喺下橫檔，大角喺大角頭，沙角喺穿鼻。佢哋鎮住珠江口，以防海賊入侵省城。

交通
虎門大橋
1997年，起成虎門大橋，駁通虎門兩岸。
虎門大橋

虎門大橋係中國廣東珠江三角洲中部一座懸索橋，屬莞佛高速公路一部分，連接東莞市虎門鎮同埋廣州市南沙區，1997年6月9號通車。
虎門站

虎門站係廣深港高速鐵路嘅第五站（香港西九龍站去廣州南站方向），近東莞虎門港。
落馬洲站

落馬洲站（粵拼：lok6 maa5 zau1 zaam6；英文：Lok Ma Chau Station）係香港港鐵東鐵綫落馬洲支線嘅終點站。位於新界元朗區落馬洲一帶，服務東鐵綫沿線去中國大陸嘅乘客，已經喺2007年8月15號下晝4點起啟用。起呢個車站嘅目的係疏導羅湖站過境人流。
落馬洲支線試車嗰陣，喺尖東站開出，到上水就停止服務嘅部分東鐵綫列車將會喺離開上水站後改經落馬洲支線前往落馬洲站。通車初期，東鐵綫喺繁忙同非繁忙時間每個鐘分別有6班同5班列車以落馬洲站為終點站。
由落馬洲站經福田口岸過境去深圳，可以喺福田口岸站接駁深圳地鐵4號綫。
落馬洲站位處邊境禁區內，近住深圳河，所有乘客必須持有有效禁區通行證或者旅遊證件先可以用呢個站。

車站樓層
落馬洲站設有4層，佔地約9公頃，地面係公共運輸交匯處。車站內升降機以T代表票務大堂、A代表抵港大堂、P代表月台、D代表離港大堂。車站外升降機則使用G、L1、L2及L3。另外，同層嘅月台同埋抵港大堂唔相通，必須利用扶手電梯經票務大堂先至去得到。
L3T
票務大堂
客務中心、車站商店、自動櫃員機

車站大堂
由於車站同時係出入境檢查站，所以站內設有海關、出入境同埋其他重要嘅過境設施。乘客辦妥出境手續後，將會經由一條橫跨深圳河，單臂斜拉式天橋步行去深圳市嘅福田口岸聯檢大樓。乘客亦可以喺同時設於大樓內嘅福田口岸站，轉深圳地鐵4號綫前往深圳市其他地方。

車站商店及自助服務
大堂設有購物區，入面有車站商店、餐廳、免稅店、醫務中心、自動櫃員機等方便乘客。另一方面，本站係全港鐵之中最多七十一嘅車站，全站範圍內多達6間分店。

車站月台
落馬洲站設有2個月台，位於L2層，採用島式月台排列，方便乘客搭往金鐘方向嘅東鐵綫列車。若果乘客喺其他車站上錯咗往落馬洲站嘅列車，月台上亦指示乘客可乘坐反方向嘅列車返上水站轉去羅湖站嘅列車。

鄰接車站
落馬洲站係東鐵綫落馬洲支線嘅終點站，亦係東鐵綫兩個邊境車站之一（另一個係羅湖站）。
編輯
東鐵綫




車站歷史
落馬洲支綫2003年動工，2007年8月15號下畫四點通車。
落馬洲站係兩鐵合併前最後一個新車站。兩鐵合併後，成為港鐵東鐵綫嘅車站。
受肺炎疫情封關影響，落馬洲站由2020年2月4號起關閉咗近3年，到2023年1月8號開返。
葉中月

葉中月（英文：Robynn Yip；1986年8月30號—）係香港歌唱組合Robynn & Kendy前成員，原名葉晴晴，佢喺美國伊利諾州嘅西北大學心理學畢業，入樂壇前做過自閉症兒童行為治療師。佢係中共十大元帥之一葉劍英個孫女。

派台歌成績
註：以組合嘅派台歌，請睇Robynn & Kendy。
（*）上榜中
（-）未能上榜
（×）冇派去該平台
（(1)）兩週冠軍
註 a: 包括2020年後嘅冠軍歌曲
註 b: 2020年起
葉中賢

葉中賢，香港親中派政治人物兼工業界人士。

選舉經歷
喺2016年，佢成為香港特别行政區選舉委員會工業界（第一）委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會工業界(第一)委員。之後佢喺李家超無提政綱嘅情況下，有份提名李家超參與2022年香港行政長官選舉。
落馬洲管制站

落馬洲管制站（英文：Lok Ma Chau Control Point），係香港陸路邊境口岸之一，位於元朗區落馬洲。從呢度過關後可以到達深圳皇崗口岸。呢個管制站同埋附近嘅落馬洲支線管制站十分接近，但喺東鐵綫落馬洲站落車之後必須前往落馬洲支線管制站離境大堂，唔可以前往落馬洲管制站。起呢個站嘅目的係為咗疏導羅湖過境人流。起好之後成為繼文錦渡之後嘅第二個公路口岸。
目前呢個管制站人流好多，僅次於羅湖。市區旺角、尖沙咀以及上水都有過境穿梭巴士到呢度。
葉世榮

葉世榮（Yip Sai Wing，1963年8月19號—）係香港好出名嘅搖滾樂隊Beyond嘅鼓手，而家係唱作人。

事業
葉世榮中學時期受英國搖滾影響，愛上咗打鼓，重同埋兩個同學夾Band隊。預科畢業之後考唔到大學，唯有出嚟做保險經紀。後來樂隊解散，響琴行遇到黃家駒，兩人因為都好鍾意大衛寶兒，因而成為咗好好嘅朋友。兩個人一齊轉著好多支Band隊。1983年，為咗參加一次香港嘅搖滾樂隊比賽，葉世榮、黃家駒重有其他兩位朋友鄧煒謙（又叫鄔林，英文名William）同埋李榮潮一齊組隊參加，樂隊就取名Beyond，呢個就係Beyond嘅雛型。1983年Beyond正式組成，經過幾次成員變動，期間低音結他手黃家強，同埋主音結他手黃貫中先後加入，開咗「永遠等待音樂會」同埋出咗盒帶《再見理想》之後，終於有經理人睇得起佢哋而入咗樂壇。經過幾年嘅努力，Beyond成為香港最舉足輕重嘅樂隊之一。
相比Beyond其他三個成員，葉世榮性格靜啲，但係錢銀方面佢睇得好緊，所以最初俾其他成員推舉做樂隊嘅會計。為咗樂隊，葉世榮重向屋企人講大話，話要結婚，而呃到屋企人名嘅一個單位裏面其中一間房仔嚟練歌（呢個單位後來成為Beyond嘅大本營「二樓後座」），可以睇得到世榮都有百厭嘅一面。
最初葉世榮喺樂隊只係專注打鼓同埋唱和音，好少唱主音，直至到主音歌手黃家駒喺1993年意外過咗身之後，葉世榮先至唱多啲主音，喺國語碟《愛與生活》開始，都有收錄佢寫同埋唱嘅歌。
1999年尾，Beyond宣佈成員分開發展，葉世榮正式開始自己搵食，同第一代Beyond結他手鄧煒謙等夾咗隊樂隊，重開始出自己嘅碟。葉世榮呢幾年全力喺中國大陸發展，成績唔錯。2004年佢重喺內地開咗間製作同埋經理人公司「大洋創藝」，積極培養有潛質嘅歌手。而家佢公司旗下歌手同埋樂隊包括陳尚實、寺崗俊作、九紫、Ever等。
2006年3月，葉世榮正式簽咗中國大陸嘅唱片公司「飛樂唱片」，進一步將事業重心轉去中國大陸。
落馬洲花園

落馬洲花園（Lok Ma Chau Garden），舊時落馬洲瞭望臺（Lok Ma Chau Lookout），係香港一公園、花園兼瞭望臺，喺新界新田，落馬洲路近落馬洲警署。

史
1970年代，近香港邊境嘅落馬洲，起咗座瞭望臺，可遠眺深圳河一帶農田同鄉村。因政治氣氛，當其時西方人好難入中國，所以瞭望臺成為當時熱門旅遊地點。隨住深圳化做城市，瞭望臺景觀已大不如前。到咗2000年打後，落馬洲瞭望臺裝修過，擴建為落馬洲花園，栽種唔少杜鵑花。
葉

葉（粵拼：Jip6）係植物嘅一個緊要構造，主要作用係搞光合作用，一粒好細嘅葉就好似座綠色加工廠噉，為人類提供好多嘅產品。由於光合作用需要靠葉綠素，所以科學界講過「冇光合作用就冇生命」嘅講法。

結構同功能
葉嘅構造
喺冚唪唥嘅植物啲葉當中，都有上下表皮細胞，而且排得幾密下。喺下表皮有氣窿響度，上下表皮之間都係葉肉，而且細胞有好多葉綠體。而葉肉入面有葉脈，佢既係葉嘅骨架，又係緊要嘅傳輸系統，入面重有運輸水分、無機鹽嘅導管同輸出有機物嘅導管。而葉可以通過導管將根吸收過嚟嘅H2O同氣窿收集返嚟嘅CO2做原料，通過光合作用，將固定嘅太陽能轉變成化學能，從而轉變成帶有C、H、O元素嘅澱粉，直到晚黑先至分解成葡萄糖而傳輸到成樖嘢嗰度。唔單止幫植物搞咗開花結果嘅條件，甚至重放出O2。佢可以淨化空氣嚟保持自然界生態平衡。尤其佢嘅表皮細胞，好似起咗棟好密實嘅墻噉；甚至有啲葉嘅表皮加咗埐角質膜同蠟質嚟防止水分走失或空氣嘅污染物、病菌等。重有啲植物嘅葉出「毛」嚟保護自己。

樣
唔同品種嘅樹，葉嘅樣都唔同。
葉嘅樣有好多種，既有橢圓形、蛋形、心形、針形……重有好似匙羹、旗、扇、手掌等等……另外重有好多種變態葉，例如營養儲存葉（茨菇）、儲水葉（景天科嘅植物）、繁殖葉（落葉生根植物，例如鐵線蕨）、捉蟲葉（例如茅膏菜）、針狀葉（例如仙人掌）、捲鬚葉（例如黃豆）等等……

色
有啲植物嘅葉喺秋天會變紅
睇埋：綠色嘅漸變、黃色嘅漸變同紅色嘅漸變
喺正常嚟講，大多數植物啲葉都係綠色，係因為入面有好多葉綠素先至搞成噉，但有啲葉就唔係綠色嘅。例如喺山卡剌地區種嘅天麻或屋企做盆栽嘅秋海棠，佢嘅葉係四季常紅，係因為佢嘅葉既有葉綠素，又有類胡蘿蔔素或藻紅素、岩藻黃素呢啲嘢。另外，花青素都可以將葉變紅。喺秋天嗰時，楓樹、槭樹、烏桕、黃櫨等樹都可以將葉變到火紅色，係因為秋後，樹嘅葉積得超多葡萄糖，有部分轉成花青素先至搞到葉從綠變紅，搞出「霜葉紅於二月花」嘅景出嚟。另外，例如白果嘅葉，秋天嗰時變黃。
葉乃裳

葉乃裳（英文：Yeh Nai-chang；1961年—）係美國籍臺灣裔嘅物理學者，喺臺灣嘉義出世。而家係加州理工學院教授，美國物理學會會士、美國科學促進會會士，曾被列入《美國科學名人錄》。最知名嘅係對超導體嘅研究。

早年
早讀一年嘅葉乃裳由私立復興小學、復興中學初中部、臺北市立第一女中（北一女中）畢業。
葉乃裳喺北一女中嗰時，就活躍喺樂隊同合唱團，重係校刊社嘅社長。佢重會創作中國古典嘅詩詞。
葉乃裳自細就鍾意文學、詩詞、音樂，最擅長鋼琴、書法同古典詩詞，原本以為自己會走文藝嘅方向，但喺12歲時上物理堂嗰時就沉醉其中，由最細嘅物質粒子到宇宙，都有物理理論可以解釋，令到佢覺得好神奇、着迷，於是就開始睇各種嘅物理書籍。但係由於物理基礎同訓練唔足夠，總係明啲唔明啲、識啲唔識啲咁，於是令到佢決心學物理。
大學入學考試時，佢嘅成績可以入到台灣傳統觀念最熱門嘅台大醫學系，但係佢揀咗國立台灣大學物理系，21歲大學畢業之後就去美國深造，25歲就攞到麻省理工學院物理博士，係嗰時台灣最細嘅女博士。

事業
葉乃裳喺麻省理工學院同IBM擔任博士研究員一年之後，就得到哈佛大學、加州理工學院等校物理系嘅招聘。佢因此成為咗加州理工學院物理系有史以嚟唯一嘅女教授，佢精於凝態物理領域。喺佢33歲嗰時，就成為咗加州理工學院創校百年以嚟，第一個得到終身聘約嘅亞裔女教授。葉乃裳重登上美國時代雜誌，被譽為全美最有潛力嘅年輕科學家之一。葉乃裳關於喺室溫環境之下合成石墨烯嘅研究得到突破性進展。。
葉亞來

葉亞來（1837年3月14號—1885年4月15號），係馬拉華人，做過芙蓉市同吉隆坡嘅甲必丹（華人首領）。佢係廣東惠州惠陽出世嘅客家人。
萬王之王

萬王之王，又譯做王中之王，係古時中東地區對帝國統治者嘅稱號，大致等如皇帝。頭一位用呢個稱號嘅人，係亞述帝國嘅圖庫爾蒂-尼努爾塔一世。另外，基督教入面亦用到呢個稱號去叫耶穌基督。
萬歲登封

萬歲登封係武則天喺唐朝時（當時叫做『周』，史稱武周）曾經用過嘅一個年號，由周歷丙申年臘月（695年十二月）開始用，到周歷丙申年三月（696年三月）停用並改用新嘅年號「萬歲通天」。
萬歲，哥倫比亞

萬歲，哥倫比亞1861年《萬歲，哥倫比亞》樂譜嘅封面美國副總統個人贊美別稱《總統進行曲》作詞約瑟夫鶴堅臣，1798作曲Philip Phile，1789採用1789 (事實上)廢止1931年3月4號音樂試聽 《萬歲，哥倫比亞》，俾 Four Ruffles and Flourishes（為美國副總統演奏）代替咗，由美國海軍禮儀樂隊演奏。 noicon
《哥倫比亞萬歲》 （英文：Hail, Columbia）係一首美國嘅愛國歌曲，亦都係美國副總統（vice president of the United States）喺典禮嗰度嘅進場進行曲（ceremonial entrance march）。呢首歌最初係兩首美國嘅非官方國歌之一，直到1931年胡佛總統（Herbert Hoover）簽署嘅國會法案（Act of Congress）將《星條旗》定為正式嘅官方美國國歌。哥倫比亞係美國國家擬人化（national personification）咗之後嘅名，起源於18世紀。

歷史
現代化咗嘅樂譜編排
呢首音樂係 Philip Phile 喺1789年為喬治華盛頓（George Washington）第一次就職典禮創作嘅音樂，叫做《總統進行曲》（The President's March）。
1798年，約瑟夫鶴堅臣（Joseph Hopkinson）改編歌詞之後，成為《萬歲，哥倫比亞》（Hail, Columbia）呢首歌。呢首歌喺XYZ事件同跟住同法國嘅準戰爭期間流行起嚟。喺成個19世紀，呢首歌喺美國實際上俾人當成國歌。不過，呢首歌喺第一次世界大戰之後唔再流行，直到1931年俾《星條旗》取代。
佢係總統嘅個人頌歌，直到佢俾另一首歌《向酋長致敬》取代，依家佢係正式嘅副總統個人頌歌。 喺介紹副總統嘅時候，演奏呢首歌之前，會先奏 Four Ruffles and Flourishes。 呢首歌亦都會用喺軍事儀式嘅緩慢進行曲，通常係喺樂隊掉頭嘅時候用。

Chorus
Firm, united let us be,
Rallying round our liberty,
As a band of brothers joined,
Peace and safety we shall find.
萬歲！哥倫比亞，幸福之地，
萬歲！天生嘅英雄，
為自由而流血奮戰，
為自由而流血奮戰，
當戰爭風暴消失嘅時候，
享受勇士贏得嘅和平，
令我哋為獨立而自豪，
記得勇士嘅犧牲，
感激勇士嘅勝利，
讓英雄嘅祭壇高聳雲天。

（合唱）
令我哋堅定團結，
團結喺自由嘅周圍，
組成兄弟般嘅隊伍，
就能得到和平安全。

不朽嘅愛國者再次奮起，
保衛你嘅權利，保衛你嘅國家，
唔俾暴敵伸出魔爪，
唔俾暴敵伸出魔爪，
犯我聖者嘅神殿，
佔我鮮血、汗水換嚟來嘅勝果，
當我哋講緊和平、誠摯同公正，
我哋堅信天道同公理，
真理同正義必定獲勝，
奴役人嘅詭計唔會得逞。

（合唱）
令我哋堅定團結，
團結喺自由嘅周圍，
組成兄弟般嘅隊伍，
就能得到和平安全。

吹響讚美嘅喇叭，
讓華盛頓嘅英名，
響遍世界，贏得歡呼，
響遍世界，贏得歡呼，
令每個自由之鄉，
都能夠欣喜聽到──
無論是殘酷嘅戰爭年代，
用同樣嘅技巧，神似嘅力量，
統領我哋渡過艱苦時刻、
可怕戰爭，或者和平之時，
輕鬆帶領嘅幸福時光。

（合唱）
令我哋堅定團結，
團結喺自由嘅周圍，
組成兄弟般嘅隊伍，
就能得到和平安全。

睇吓，統帥我哋嘅領袖，
再次為國家挺身而出，
好似俾風暴衝擊緊嘅磐石，
好似俾風暴衝擊緊嘅磐石，
但佢用美德嚟武裝，堅定、真誠，
將希望寄託俾天堂同你哋──
喺悲觀失望嘅時候，
愁雲籠罩住哥倫比亞，
佢意志堅定，唔動搖，
決心不自由毋寧死。

（合唱）
令我哋堅定團結，
團結喺自由嘅周圍，
組成兄弟般嘅隊伍，
就能得到和平安全。
萬氏

萬係唐人姓氏，喺《百家姓》裏頭排第162位。
萬水千山總是情

《萬水千山總是情》（英文：Love and Passion）係香港電視廣播有限公司拍攝製作嘅清末民初電視劇，全劇共30集，監製係王天林。

文化影響
呢套劇喺1982年拍攝，係TVB十部收視率最高嘅電視劇之一，《萬水千山總是情》同《勇敢的中國人》分別係呢套劇嘅主題曲同插曲之一，呢兩首歌至今仍然家傳戶曉。就連新加坡嘅政府部長傅海燕，都曾經喺2020年新加坡嘅歌台節目唱過《萬水千山總是情》呢首歌。
2017年，內地再度翻拍呢套劇，由賴水清執導同黃曉明投資，嚴屹寬、秦嵐、王冠逸、謝賢、劉松仁主演。
萬江

萬江係中國廣東東莞一街道，面積51平方公里，人口7萬。
萬物有靈論

萬物有靈論，又叫泛靈論，係種信仰，認為天地萬物（包括生物同死物）都有靈性同生命。呢種信仰喺遠古時期已經開始有。
萬物皆備於我

萬物皆備於我係嚟自《孟子•盡心上》嘅古語，呢個哲學命題形容有好多嘢都係為咗人類而做嘅現象。呢種感覺係嚟自於呢啲對人嚟講好嘅嘢所轉移嘅能量，能量變得用途化嘅原因本身就係人類嘅活動。「備」嘅意思即係人做嘅、利他主義嘅、用物性攞著數。
萬物有啲時候係當其他人，又可以當係其他生物。有啲人會以為萬物係指普通物質，咁諗係諗得遠咗少少，不過都幾合理吓。
萬歲通天

萬歲通天係武周皇帝武則天嘅年號，相當於公元696年到697年，前後總共2年。
萬物

萬物，古時哲學思想常見用字，然而義有分歧。一指所有生物、或所有動物、或所有草木、或一切 自然之物，二指宇宙間一切嘅嘢。要睇上文下理判斷。先秦古藉常見，如書經、周易、道德經、孟子、禮記、墨子、莊子、荀子、韓非子、管子等等。佛教、基督教亦借用萬物以示教中概念。

名
萬字代表好多，不能盡數。同類有百物。
英文對譯有好多，如all things，如everything，如all substances，如creation，如all creatures等等。
物，甲骨文義指雜色牛。漢時許慎寫說文，物字已有哲學意味，「物，萬物也。牛爲大物，天地之數，起於牽牛，故从牛，勿聲。」而南朝時玉篇寫，「凡生天地之閒，皆謂物也。」所以物字轉化成天地之間，乜都叫物。
超級學校霸王

《超級學校霸王》（Future Cops）係香港喜劇動作電影，由王晶執導同製作，改編自流行格鬥遊戲街頭霸王（但未有向原作者嘉富康洽談版權事宜），由劉德華、張學友同郭富城主演，1993年7月15號上畫。
超級打磚塊

超級打磚塊（英文：Super Breakout）係由雅達利開發嘅彈珠消除類遊戲，1978年推出。
超級月亮

超級月亮（粵拼：ciu1 kap1 jyut6 leong6，英文：Supermoon）係望月或新月同近點月同時發生嘅近點朔望月，亦係講月球喺橢圓軌道上圍住地球公轉，去到近日點嘅時候，同時喺太陽同地球之間成一直線嘅通俗名詞。最先喺1979年由理查諾爾發現。
形成嘅原因係新月或望月時，月球同地球之間嘅距離重近過平時，宇宙學嚟講係地球同月球間距離＜360Mm 。喺朔望月同近點月嘅時間差喺24個鐘以內可以嗌做超級月亮，10個鐘以內嘅係極端超級月亮。

出現機會
由於望月（農曆每月十五或十六）時分，月亮嘅近點同太陽、地球之間形成條直線嘅機會有大概13.9443次（約411.8日），所以第14個望月有好大機會出現超級月亮。但係即使有半個環落入近點，之後嘅新月前後都會成為超級月亮，所以每次嘅望月週期都有3次超級月亮。
同一次嘅超級月亮週期係十幾年一次。
超級機械人大戰ORIGINAL GENERATION THE ANIMATION

《超級機械人大戰ORIGINAL GENERATION THE ANIMATION》係以萬普發售嘅策略模擬遊戲為題材嘅動畫。
除咗動畫，亦同時發售廣播劇CD同漫畫等衍生商品。呢套動畫由Brain's base製作，全3話，共發售DVD三集同UMD一集收錄全3話。
預定2007年發售PlayStation 2版《超級機械人大戰OG ORIGINAL GENERATIONS》，呢個係以《OG》、《OG2》、本動畫與廣播劇CD，再加上《ザ・グレイトバトルIV》和《超級機械人大戰R》人物嘅策略模擬遊戲。

概要
呢套係超級機械人大戰首次製成動畫，故事背景喺「OG2」結束後發生嘅「巴魯多露事件」嘅原創故事。因為係第一次動畫化，機戰迷都非常期待，但因動畫素質低而不獲好評。
為咗唔再被批評，TV動畫《超級機械人大戰OG -Divine Wars-》嘅製作公司由Brain's base改為OLM。
而廣播劇CD就新加OVA內冇登場角色嘅故事及補充OVA內說明不足嘅地方。

廣播劇CD
由Lantis發售嘅廣播劇CD，一卷收錄兩話，總共三卷。
超級機械人大戰ORIGINAL GENERATION THE SOUND CINEMA VOL.1 - 2005年10月5號發售
超級機械人大戰ORIGINAL GENERATION THE SOUND CINEMA VOL.2 - 2005年11月23號發售
超級機械人大戰ORIGINAL GENERATION THE SOUND CINEMA VOL.3 - 2006年1月25號發售

漫畫
喺「電擊HOBBY」雜誌連載。OVA嘅漫畫化。せたのりやす著。共1冊。
超級毛特兒大賽

《超級毛特兒大賽》（英文：Hong Kong Super Pet Model Contest）係香港無綫電視一個用「寵物狗選美」做主題嘅節目，由2023年5月22號到6月9號逢禮拜一到五22:30到23:00喺J2台常規播出，而總決賽喺6月11號禮拜日21:00到22:30播出。節目由向海嵐、周奕瑋、黃嘉雯主持，招募咗16隻寵物狗競逐「冠軍毛特兒」。
超級泡泡龍

超級泡泡龍（英文：Super Puzzle Bobble，又稱：泡泡龍3000），係由TAITO開發嘅彈珠消除類遊戲，2000年推出。

遊戲模式
Puzzle mode
佢由一個級別分支組成，玩家喺2條可能嘅路徑之間進行選擇，直到到達終點，總共30個級別。
練習模式
普通模式
經典模式（關卡同泡泡龍方塊2一樣）
Player vs Computer mode
故事模式嘅一種，展示每個角色嘅起源遊戲。擊敗所有角色之後，玩家會欣賞一段關於佢所玩過嘅角色嘅小結語。
普通模式
專家模式（即係困難模式）
Player vs Player mode
多人模式。
超級市場

超級市場，簡稱超市，係零售市場，唔同以前嘅士多、雜貨鋪，顧客可以嚮鋪頭隨便睇貨，零距離研究隻貨，隻隻有價錢牌，唔使下下問店員。顧客推購物車，自己先攞好貨，最後先去出口畀錢。
超級市場常見嘅係日用品超市：鋪頭入面分區為飲品、蔬菜類、凍肉、海鮮、乾貨、家具、五金類、糧油雜貨咁。
除咗日常消費品，有好多時裝店、五金鋪、書店都以「超級市場」方式賣嘢。
喺香港，「超市價」曾經代表售價平，因為直接入貨，避免咗中間商嘅利潤。不過，當消費者有咗慣性消費，士多又已經執晒，而家超市價已經唔係最平，因為市場壟斷，直接入貨嘅著數落咗大超市個袋。

歷史
超級市場係1930年喺美國首創[未記出處或冇根據]。
超級星光大道

《超級星光大道》（英文：One Million Star）係臺灣嘅一個歌唱真人騷節目，呢個節目係2007年1月5號到2011年3月13號響臺灣中視播出，陶晶瑩主持。

節目獎項
2007年：第四十二屆金鐘獎「娛樂綜藝節目獎」。
2007年：第四十二屆金鐘獎「娛樂綜藝節目主持人獎」（陶晶瑩）。
2008年：1月14號：廣電基金2007年「第四季優良電視節目」綜藝類節目。
2008年：第四十三屆金鐘獎「娛樂綜藝節目獎」（提名）。
2008年：第四十三屆金鐘獎「娛樂綜藝節目主持人獎」（陶晶瑩）（提名）。
2009年：第四十四屆金鐘獎「綜藝節目獎」（提名）。
2009年：第四十四屆金鐘獎「綜藝節目主持人獎」（陶晶瑩）（提名）。
2010年：第四十五屆金鐘獎「綜藝節目獎」（提名）。
2010年：第四十五屆金鐘獎「綜藝節目主持人獎」（陶晶瑩）（提名）。
2011年：星加坡 e樂大賞2011「星和視界人氣亞洲綜藝節目獎」。
超流體

超流體（superfluidity）係指黏度係 0 嘅流體。因為呢啲流體黏度係 0，所以流起上嚟唔會喪失任何嘅動能。
超班寶寶

超班寶寶（英文：Superkid）係2006年上映嘅港產片，由查傳誼執導，趙貞恩、原島大地、林家棟、田蕊妮、閰燕娜主演。

劇情簡介
天際（林家棟 飾）同佢十一歲嘅女心童（趙貞恩 飾）相依為命，不過其實佢哋兩個係有重重嘅隔膜。一個喺「超級寶寶」實驗室逃走出嚟嘅男仔思哲（原島大地 飾），遇到心童之後就喺佢屋企住咗幾日，思哲自細食由經過基因改造材料生產嘅食品「超級寶寶」長大，所以智商同體能都遠超過同年紀嘅細路，甚至超過大人，但係亦因此患上躁狂症同一種叫HDAD嘅病，呢啲都係由「超級寶寶」總裁Chole（田蕊妮 飾）所策劃。為咗唔想有更多細路成為受害者，心童、思哲、天際同陳自然老師決定將Chole繩之於法，而四個人嘅關係亦產生微妙嘅變化。
超犀女王

《超犀女王》（英文：Promising Young Woman）係2020年上畫嘅美國電影，由嘉莉慕萊根、愛麗遜巴妮、珍妮花哥麗治領銜主演，導演艾蔓露芬諾。
超現實主義

超現實主義係種藝術文化運動，起源自1920年代嘅法國，由達達主義演變出嚟，講求刻意唔跟現實，搞到好怪雞噉。
超無畏艦

超無畏艦（Super-dreadnought）係種20世紀頭嘅軍艦類型，性能超過無畏艦，主炮口徑增加到13.5-15英寸，射擊距離增加到幾十公里。
超神經械劫案下

《超神經械劫案下》（英文：Everything Under Control），前名《超神經械劫案》，係2023年上畫嘅港產片，由張敬軒、王菀之、魏浚笙、白只同洪嘉豪主演，應智贇執導。電影改編自2004年韓國電影《時失里2km》，2021年曾經改編成臺灣電影《詭扯》。
超級4th場

《超級4th場》係馬來西亞歌手曹格出嘅第四張專輯。喺2009年6月19號由滾石唱片發行。

簡介
呢隻碟收錄咗11隻歌。
謝淑薇

謝淑薇（1986年1月4號—）係中華台北女子網球手。

球員生涯
謝淑薇係右手揸拍，2001年轉打職業賽。
謝湧海

謝湧海，BBS，香港建制派（商界親中陣營）政治人、中銀國際英國保誠資產管理有限公司董事長。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會金融界委員。之後，佢有份提名林鄭月娥參與2017年香港行政長官選舉。
喺2021年8月，佢當選成為香港特别行政區選舉委員會商界（第二）委員。之後佢喺李家超無提政綱嘅情況下，有份提名李家超參與2022年香港行政長官選舉。
謝淑映

謝淑映（1993年7月23號—）係中華台北女子網球手，臺灣高雄出世。

屋企
謝淑映家姐謝淑薇都係中華台北女子網球手。

球員生涯
謝淑映係右手揸拍（雙手反手），6歲開始打網球，2012年3月轉打職業賽事。
身體

身體（粵拼：san1 tai2）係每個生物嘅實體之稱。身體係生物嘅外表，可以表示生物嘅健康程度，以表示該生物係唔係死咗。

人體
人體主要組成部分有頭、頸、軀幹、雙臂同雙腿，另外包括呼吸、心血管、神經系統同其他內臟，每部分由細胞構成。
一般人喺鏡度睇到嘅自己就係「人體之外表」。
身份認同

身份認同（英文：identity）大致上係指組成一個人或者一個群體嘅特性、信念同性格。
身前身後

身前身後（Six Feet Under）係美國一電視劇，2001年至2005年間喺美國播出。以一個經營葬儀嘅家族為故仔重心，描述每個家族成員喺老豆死咗之後嘅生活。故仔嘅場景主要設定喺而家嘅洛杉磯。
身後事務所

《身後事務所》係香港電視娛樂嘅ViuTV製作嘅電視劇，喺2018年8月13號到9月21號逢禮拜一到五23:30-00:00喺ViuTV首播，一共30集。套劇由吳肇軒、繆浩昌、楊偲泳、盧慧敏、徐肇平、陳漢娜、陳國邦主演，南方舞廳監製。套劇賣點係香港頭一套用為死咗嘅人處理殯葬以外嘅身後事做題材。
套劇本嚟排咗喺2018年7月16號首播，但臨時抽起咗，畀另一套劇《Plan B》打尖，之後先至緊接住播。
套劇分做兩部份（Part 1 同 Part 2），每部份15集。頭15集性質比較接近單元劇，透過主角同唔同單元角色，講下唔同嘅香港社會議題；後15集就會係圍繞住一班主角嘅劇情故仔。兩部份都有自己嘅主題曲。
身後

《身後》（英文：Left Behind）係臺灣歌手張惠妹嘅一首歌，收錄喺佢專輯《偷故事的人》入面，都係嗰張該專輯嘅第四波主打。由HUSH作詞，林俊傑作曲，羅景壬做MV影片導演。2017年12月26號，MV影片製作花絮，以「那種令人窒息的想念，你一定有過」為題，喺YouTube網站發佈。12月28號，正式嘅MV影片發佈後，短時間內超過20萬點擊， 同日，張惠妹喺Facebook網站直播感言，當中都透露咗對屋企人嘅思念情緒。
躝癱

躝癱（拼音為 laan1 taan2，拉艱切坦），顧名思義即係話一個人身體有問題，唔可以用腳行要喺地下躝爬，同癱咗唔行得一樣咁慘。呢個詞語係出自香港藝人周潤發（發哥）當年嘅一齣電視劇《網中人》，係「發哥」喺劇裏面用嚟鬧人嘅口頭禪。而自此之後，呢個詞語就變成普遍用嚟鬧人嘅粗俗詞語。
「躝癱」同「攔坦」非常相似，但追溯返攔坦一詞，喺中國北方或者台灣等嘅地方係解釋為用石頭堆高嘅石圍牆或者石籠，用嚟阻擋外來嘅干擾或者猛獸嘅侵襲，主要係愛嚟飼養家畜；有話「企喺攔坦之上唱山歌」，體現咗以前嘅農民喺休閒時候嘅娛樂。有一說話「躝癱」應寫做蘭彈，乾隆嗰時嘅《吳下方言考》有句詩：「兔子死蘭彈」，之後用嚟鬧人冇責任感嘅軟皮蛇。至於「躝癱」係取材自乜，呢層就暫時無從稽考嘞，但係喺香港，呢個詞語經過「發哥」演釋之後，即刻傳遍大街小巷，又因為「發哥」喺套電視劇入面個形象爛撻撻好冇文化，於是呢個詞語逐漸變成話嗰啲「行事粗魯冇禮貌、冇教養同埋冇文化」嘅人。

引申用法
後嚟，有香港人將呢句俗語同巴基斯坦撈埋一齊，變咗「巴基躝癱」，用嚟取笑居港嘅巴基斯坦人，以至所有巴基斯坦籍人士。呢句俗語帶有嚴重侮辱同埋種族歧視嘅成份，情況同香港人叫印度人做「阿差」差唔多（基本上，香港人普遍叫印巴籍人士做「阿差」）。
身·醫·管

《身·醫·管》（英文：Health-fie）係香港奇妙電視製作嘅健康資訊節目，總共有兩輯：第一輯由歐倩怡同蔡梓銘主持，2017年5月21號開始到8月20號逢禮拜日20:00－20:30喺奇妙77台首播，總共14集；第二輯（《身·醫·管II》）由梁珮瑚同張啟樂主持，2018年1月7號開始逢禮拜日20:00－20:30喺奇妙77台首播。
節目每集有唔同主題，由中西醫同專家講解療法同埋拆解謬誤。而節目名係攞「新伊館」（灣仔伊利沙伯體育館）個諧音。
身份證

身份證係種用嚟證明持有人身份嘅證件，多數由各國或地區政府發畀公民。佢可以證明個人身份，例如姓名、年齡、社會地位、公民權利等等資料。
家下好多國家都有實行身份證制度，不過有4個國家未實行過居民身份證制度。

中國大陸身份證
中國大陸嘅居民身份證最先喺1984年4月6號實行，嗰時頒發咗第一代版。不過佢當時用嘅係印刷同相片翻拍技術加過塑而成，好易被山寨。最早期嘅身份證，要年滿18周歲先至攞得；不過印刷技術基本上都笑甩大牙，因為用嘅都係GB2312字庫，遇到生僻字時重要靠差館啲人手寫出嚟；張相用嘅係黑白版，好易通過技術翻印；身份證冧用嘅係15位版。
喺2003年6月28號修改咗法案，改成年滿16周歲先至攞得身份證；而未夠16周歲啲公民重可以依法申請攞身份證；身份證冧巴亦提升到18位。不過嗰時用嘅係帶防偽技術嘅第一代身份證。
從2004年3月29號開始實行咗第二代身份證，嗰時用嘅係防偽膜同印刷防偽技術，相亦改成用彩色兼鑲嵌咗數碼芯片；字庫亦改用咗GB18030版。從2012年1月1號開始，公民凡係申請攞或換身份證嘅，必須要登記指紋信息。

臺灣身分證
《姓名條例施行細則》第二條：「國內有戶籍國民本名之證明為國民身分證，未滿十四歲者，得用戶口名簿或戶籍謄本代替之。」

香港身份證
政府強制；年滿11歲要攞兒童身份證，年滿18歲要攞成人身份證。

暫未實行強制身份證嘅國家
喺英美澳加、法國同瑞士、日本雖然有身份證制度，但未強制實施。

暫時冇身份證嘅國家
家下喺北歐三國、冰島、丹麥未實行過身份證制度。
蕪湖

蕪湖（蕪讀毛，粵音：mou4 wu4；普通話拼音：Wúhú，淮語蕪湖音：Vúhú），中國一城，亦係一埠，喺安徽，傍住長江。家下係中華人民共和國地級市，叫蕪湖市。佢原係個縣，叫蕪湖縣。
蕪湖宣州機場

蕪湖宣州機場（粵音：mou4 wu4 syun1 zau1 gei1 coeng4）係喺中國安徽嘅一個機場，喺2021年嗰陣起好兼開放畀人用嚟搭飛機。
蕭一山

蕭一山（1902年5月7號—1978年7月4號）係中國嘅歷史學家同國民黨嘅權威理論家，喺湖北江蘇銅山（即係而家徐州市）出世。做過清華大學嘅教授、河南大學、東北大學同西北大學嘅文學院院長、北平行轅秘書長、國民政府第一屆監察院監察委員。佢俾尊稱為「清史研究第一人」。
蕭亞軒

蕭亞軒（粵拼：siu1 aa3 hin1；英文：Elva Hsiao；1979年8月24號—），係一個臺灣女歌手，原名蕭雅之，佢喺2009年將藝名蕭亞軒改造自己本名。
蕪湖縣

蕪湖（粵拼：mou4 wu4）係中國安徽省蕪湖市嘅縣。面積670km²，人口35萬（2010）。

史
春秋時因為呢帶嘅水澤好多鳩，吳國嗌佢做鳩茲。長江曾經流過呢道，呢段長江叫鳩江，鳩江故址喺蕪湖市東南四十里嘅水陽江南。呢道則有蕪草叢生嘅湖，所以叫蕪湖。
西漢元封二年（前109年）設蕪湖縣。
蕪湖歷史上撤銷過縣，不過都復設返。喺明清時蕪湖好發達，明代時街市範圍遠超城池，沿青弋江兩岸直對長江，人稱「自魚市口至江口寶塔根，號稱十里長街」，當時蕪湖嘅繁華，據康熙《太平府誌》「聚舟車之多，貨殖之富，衣冠文物之盛，殆與州郡寽，他弗能比也」，畀徽商評為中國十六都會之一。後來十里長街毀於戰爭。1876年開放畀外國作口岸，1877年李鴻章將鎮江米市搬到蕪湖，蕪湖立即升為中國四大米市之首，十里長街又復興返。
1949年5月10號成立蕪湖市，自此市、縣分置。1959年3月12號蕪湖縣併入蕪湖市。
1961年12月5號恢復蕪湖縣。

政區
蕪湖縣轄5個鎮。
鎮：灣沚鎮、六郎鎮、陶辛鎮、紅楊鎮、花橋鎮
蕪湖街

蕪湖街（英文：Wuhu Street），係香港九龍紅磡嘅一條馬路，由漆咸道北開始，去到船澳街。街名係嚟自安徽蕪湖。
蕪湖街臨時遊樂場

蕪湖街臨時遊樂場，香港公園之一，遊樂場之一，喺紅磡蕪湖街，英文叫Wuhu Street Temporary Playground。行政上歸九龍城區。設施有籃球場。
蕪菁單鰭魚

蕪菁單鰭魚（學名：Pempheris rapa）係單鰭魚科單鰭魚屬嘅其中一個種。
蚊帳

蚊帳係一種帳，用輕紗造，用唻防蚊，通常架喺牀上面，有啲營帳亦有蚊帳。蚊帳自古就有，各地文明都見，畀蚊咬會痕到瞓唔好，掛起蚊帳唔畀蚊飛入帳。用紗造係方便透光同透氣，亦無咁熱。
除咗防蚊，亦可以防蠅防飛蟲。防蚊蟲亦能防住相關疾病，好似瘧疾、登革熱、黃熱病、寨卡病毒等。
現代咁多種物料，蚊帳可以用各種唔同物料織成，窿唔大過一毫米二。蚊帳亦可加杜蟲藥或者防蟲藥，以增加效力。
有啲地方拎蚊帳做魚網。
虹膜

虹膜（粵拼：hong4 mok6，英文：Iris）係眼入面眼珠有顏色嗰部份，而佢中心有一圓形嘅開口，就係瞳孔。
虹鱒

虹鱒（粵拼：hung4 zyun1，學名：Oncorhynchus mykiss），魚嘅一種，係輻鰭魚綱鮭形目鮭科麻哈魚屬嘅其中一個物種。
蚊怕水

蚊怕水又叫驅蚊水，係防止蚊（同其他昆蟲）埋身嘅水劑，最常見嘅成份係避蚊胺（DEET）。
虹萱

虹萱（粵拼：hung4 syun1；1981年9月18號—），原名露絲瑪莉·番頓布陸（法文：Rosemary Vandenbroucke）係香港模特兒同影星，2006年開始加入歌手同時裝設計師行列，佢嘅首張全唱專輯《In My Dreams》喺2006年2月16號推出。佢講英文、法文、德文同粵語都好流利，而今[咩時候？]學緊普通話。佢係亞歐混血兒，喺法國南部出世。
虻田郡

虻田郡(虻讀盟或者忙)係日本北海道膽振支廳同後志支廳嘅一個自治郡，轄下有6町2村。
豐浦町 (北海道)
洞爺湖町
二世古町
喜茂別町
京極町
俱知安町
真狩村
留壽都村
蚊

蚊（英文：mosquito）係種昆蟲，細，亦會飛，特徵係有一條又細又長嘅嘴，同六隻好長嘅腳。未成年嘅幼蟲活喺水裏面，有完整嘅頭殼，重有一對氣孔喺第八腹節嘅後面。蚊公係吸食植物嘅汁液為生嘅，而蚊乸會吸血補充營養嚟生蛋，因為要血嘅氮。

構造
蚊係真昆蟲，有分頭胸腹三個部分。胸部有出六隻腳。
得一對翼，係前翼，冇後翼同中翼。後翼進化成定風棒，而中翼就同好多昆蟲一樣，完全退化咗。

傳染疾病
蚊喺吸血嘅時候，亦可能會同時傳染登革熱、瘧疾、黃熱病、絲蟲病等等嘅病，而佢同時亦都係某啲病原體嘅中間寄主，所以啲人通常會將蚊列為害蟲嘅一種。
資本論

《資本論》（Das Kapital）係德國猶太人政經學者馬克思（Karl Marx）寫嘅一本書。